Šilainiai

Šilainiai – Kauno miesto dalis, esanti į šiaurę nuo Vilijampolės. Yra prekybos ir pramogų centrai „Oazė“, „Mega“, vaistinės, knygynai, Šilainių poliklinika, Klinikinė ligoninė, pašto skyriai, Kauno Šv. Dvasios bažnyčia, Kauno Palaimintojo Jono Pauliaus II koplyčia. Vienas tipiškų, lengvai atpažįstamų mikrorajono akcentų – liftų šachtos, iškeltos virš devynaukščių namų (vadinamos „karūnėlės“).

Šiaurės rytuose esanti pusė anksčiau vadinosi Milikoniais, o pietvakarinė – Smėliais, tačiau dabar gyventojų bendrai vadinami Šilainiais. Šilainių pakraštyje yra Linkuvos, Vytėnų dvaro ir Sargėnų dvaro sodybų liekanos. Smėliuose esantis Linkuvos dvaras ribojasi su parku, šalia kurio yra Kauno tvirtovės IX fortas. Yra Maironiškių kapinės, Šilainių prancūzų karių kapinės, buvusi Linkuvos dvaro Šv. Jono Krikštytojo koplyčia.


 Istorija 

Dabartinių Šilainių teritorija ilgą laiką buvo kaimiška vietovė miesto pakraštyje.  Čia buvo Milikonių, Smėlių kaimeliai, Linkuvos, Vytėnų, Sargėnų dvarų plotai. XIX a. pradžioje prancūzmečiu kaime įkurtos Šilainių prancūzų karių kapinės. Iki XX a. pabaigos netoli Romainių, dabartinių Šilainių vakariniame pakraštyje buvo Šilainės kaimas.

Sovietmečiu naujais mikrorajonais apstačius Kauno rytus, pietus ir vakarus, atėjo ir šiaurinės dalies eilė. Kitaip nei ankstesni mikrorajonai, kurie buvo statomi aplink gamybines teritorijas, šiaurinėje dalyje gamyba nevystyta. Skelbiant architektūrinį konkursą, naujasis mikrorajonas vadintas Smėlių vardu. Tačiau po kurio laiko Kauno miesto vyr. architektas Algimantas Sprindys parinko Šilainių vardą pagal buvusį Šilainės kaimelį (jam nepatiko Smėlių ar Milikonių pavadinimai). Statant Šilainius, buvusių kaimų trobelės nebuvo nugriautos, jos integruotos į daugiaaukščių namų aplinką. Tokių senų namų yra išlikę nemažai, pvz., Mosėdžio gatvėje.

1975 m. prie Kauno miesto prijungti Maironiškiai ir Šilainė.1975-09-24 LTSR AT Prezidiumo įsakas. 1976 m. paskelbtas architektūrinio konkurso laimėtojas Saulius Lukošius. 1980 m. pradėtas statyti mikrorajonas, 1984 m. pradėtas statyti pirmasis daugiabutis (penkiaaukštis Jotvingių g. 1 ar 3). Mikrorajonas statytas į pietus nuo Kauno šiaurinio lanksto (dabartinis Islandijos plentas) ir į rytus nuo Žemaičių plento.

Gatvės buvo tiesiamos stengiantis atitraukti nuo intensyvaus eismo, triukšmo ir taršos šaltinių. Kadangi Šilainiai buvo pakeliui iš Kauno link jūros, gatvėms suteikti su pajūriu susiję vardai – Vėtrungės, Rasytės, Šarkuvos, Kuršių, Baltijos, Žiemgalių gatvės, Baltų prospektas ir kt. Dėl užuominų į jūrą Šilainių šlaituose užsodintos ir pušys. Planuotas didelis parkas, bet įrengtas triskart mažesnis.

 Mokyklos 
 Kauno Ryto pradinė mokykla
 Kauno Jono Basanavičiaus gimnazija
 Kauno Juozo Grušo meno gimnazija
 Kauno Milikonių progimnazija
 Kauno Prano Mašioto pradinė mokykla
 Kauno specialioji mokykla
 Kauno Tado Ivanausko progimnazija
 Kauno Jono Pauliaus II gimnazija
 Kauno Santaros gimnazija

 Gyventojai 

 Žymūs žmonės 

Šilainiuose užaugę kauniečiai:
 Irma Jurgelevičiūtė, grupės „Dinamika“ solistė
 Tomas Pavilionis, teatro solistas
 Gabrielė Gudaitytė, iliustratorė
 Mantas Valentukonis, tapytojas
 Živilė Šimkutė, urbanistė
 Milda Gailiūtė, tapytoja

 Šaltiniai 

 Kaunas pilnas kultūros: Šilainiai (2025 m. rugpjūčio numeris)

 Nuorodos 
 Šilainių seniūnijos informacija

Kategorija:Kauno miesto teritorijos